KYK: 36 in arres in Hongkong ná geweld | Netwerk24
26 Augustus 2019 06:45
Die Hongkong-polisie het Maandag 36 mense, insluitend ’n 12-jarige kind, in hegtenis geneem in die klimaks tot ’n gewelddadige naweek van betogings teen die regering.
Betogers het glo petrolbomme na die lede van die veiligheidsmagte gegooi, waarna dié magte met waterkanonne en traangas gereageer het.
Die Hongkong-betogings het 12 weke terug begin te midde ontevredenheid oor ’n voorgestelde wetsontwerp wat sou behels dat misdadigers in Hongkong aan China uitgelewer kan word.
Die wetsontwerp is intussen onttrek, maar die betoging het uitgebrei en daar is nou al eise vir ’n onafhanklike demokrasie in Hongkong en dat Carrie Lam, leier van Hongkong, moet bedank.
Sondag se skermutselings tussen die betogers en polisie is van die ergste sedert die betogings begin het.
Betogers het kat en muis met die polisie gespeel en vlugtig van een plek in die stad na die ander beweeg en paaie versper.
Die polisie het waterkanonne en traangas afgevuur, terwyl betogers met bakstene rondgehardloop het.
Ses polisielede het hul vuurwapens uitgehaal, terwyl een van die polisielede ’n waarskuwingskoot in die lug afgevuur het, het die polisie in ’n verklaring gesê.
Die regering het intussen gesê die betogings is nie net onwettig en gewelddadig nie, maar dit is ook besig om Hongkong tot die randjie van ’n baie gevaarlike situasie te stoot.
Restaurante en hotelle is halfleeg en talle groot gebeurtenisse is gekanselleer.
Die polisie sê hulle het 29 mans en sewe vroue in hegtenis geneem omdat hulle onwettig saamgedrom het, aanvalswapens in hul besit gehad het en omdat hulle polisielede aangeval het.
Die betogers beplan om verder in die komende dae en weke te betoog. – Reuters
Die Hongkong-polisie hou ’n waarskuwingsteken in die lug. Foto: Reuters
Die polisie vuur traanrook af. Foto: Reuters
Petrolbomme word na die polisie geslinger. Foto: Reuters
Die naweek se betogings is van geweldadigste sedert die betogings 12 weke terug begin het. Foto: Reuters
Meer oor: Betogings | Hongkong